લંડનઃ નતાલી સિવરે ફટકારેલા ૯૨ બોલમાં ૧૩૭ રન અને કેપ્ટન હિથર નાઇટની પણ સદીના કારણે ગઈ કાલે વરસાદના વિઘ્નવાળી મેચમાં યજમાન ઈંગ્લેન્ડે લેસ્ટરશાયરમાં રમાયેલી મહિલા વર્લ્ડકપની મેચમાં પાકિસ્તાનને ડક્વર્થ-લૂઇસ પદ્ધતિ મુજબ ૧૦૭ રને હરાવી દીધું હતું. ભારત સામેની ઉદ્ઘાટન મેચમાં પરાજય બાદ ગઈ કાલે પોતાની બીજી મેચમાં ઈંગ્લેન્ડની મહિલા ક્રિકેટ ટીમે પાકિસ્તાન સામે સાત વિકેટે ૩૭૭ રનનો પહાડ જેવડો સ્કોર ખડક્યો હતો, જે તેમનો વર્લ્ડકપમાં સર્વોચ્ચ સ્કોર છે તેમજ ઓસ્ટ્રેલિયાએ ૧૯૯૭માં ડેન્માર્ક સામે નોંધાવેલા ત્રણ વિકેટે ૪૧૨ રન બાદ બીજા ક્રમાંકનો ટૂર્નામેન્ટનો સ્કોર છે.